کراچی کی مدینہ مسجد پر تنازعہ: مسئلہ قانون و شریعت کا ہے یا جذبات کا؟
مذہبی اسکالر جاوید غامدی کہتے ہیں کہ مدینہ مسجد کے معاملے میں سپریم کورٹ کو مقامی لوگوں کی بات سننا چاہیے۔ سپریم کورٹ ملک کی آخری عدالت ہے اگر وہ انتظامی امور میں براہِ راست احکامات دے گی تو لوگ داد رسی کے لیے کہاں جائیں گے​۔
کراچی — زمین کسی فرد کی ہو یا حکومت کی، اسے خلافِ قانون استعمال میں نہیں لایا جا سکتا۔ مدینہ مسجد کے معاملے میں اب تک انتظامیہ کی جانب سے نوٹس جاری کرنے کے علاوہ مسجد کو گرانے کے لیے کوئی کارروائی نہیں کی گئی ہے۔ کراچی میں شہری امور پر تحقیق کرنے والے ادارے 'کراچی اربن لیب' سے وابستہ سینئر محقق محمد توحید کہتے ہیں کہ کسی بھی رہائشی سوسائٹی میں رفاہی مقاصد کے لیے زمین کا مقصد لوگوں کو کھلے مقامات تک رسائی دینا ہوتا ہے جہاں انہیں پارک، میدان، مارکیٹس اور عبادت گاہیں میسر آسکیں۔ محمد توحید کے مطابق مسئلہ اُس وقت آتا ہے جب شہر کے ماسٹر پلان اور نقشوں کو چھپایا جاتا ہے۔ جدید دور کے تقاضوں کے مطابق ہم آہنگ نہ ہونے کی وجہ سے بدعنوان عناصر کو زمینوں کو ہتھیانے یا انہیں اس کے اصل مقصد کے برعکس استعمال کرنے کا موقع مل جاتا ہے۔ شہری امور کے لیے کام کرنے والی ایک غیر سرکاری تنظیم کی فعال رکن نے حال ہی میں وائس آف امریکہ کے محمد ثاقب سے بات کرتے ہوئے بتایا تھا کہ پی ای سی ایچ ایس سوسائٹی، بلدیہ عظمیٰ کراچی یا کسی بھی ادارے کو یہ اختیار نہیں کہ وہ زمین کے کسی ٹکڑے کو کسی سوسائٹی کے منظور شدہ ماسٹر پلان کے برعکس الاٹ کرے اور یہی نکتہ سپریم کورٹ کے حکم میں بھی اٹھایا گیا ہے۔ ماضی میں سندھ پولیس کے افسران بھی یہ کہتے رہے ہیں کہ شہر میں سینکڑوں مساجد اور امام بارگاہیں تجاوزات کر کے قائم کی جا چکی ہیں جنہیں ہٹانا اب قانون نافذ کرنے والے اداروں کے بس کی بات نہیں۔ وائس آف امریکہ کے اس سوال پر کہ کیا ٹرسٹ کو مدینہ مسجد کی متنازع حیثیت کا علم تھا، علامہ بنوری ٹرسٹ ایسوسی ایشن کے جنرل سیکریٹری ڈاکٹر سعید اسکندر نے بتایا کہ کسی مسجد کا ٹرسٹ سے الحاق اسی صورت ممکن ہے جب مسجد رجسٹرڈ ہو اور اس کے پاس مسجد کی تعمیر کے لیے درکار دستاویزات موجود ہوں۔ ان کے خیال میں مدینہ مسجد کے الحاق کی درخواست کے وقت اس کے کاغذات مکمل تھے اور ان میں کوئی بے ضابطگی سامنے نہیں آئی تھی۔ ڈاکٹر سعید نے بتایا کہ بنوری ٹاؤن ٹرسٹ الحاق شدہ مسجد کی انتظامیہ میں کسی بھی تنازع کی صورت میں ثالثی کا کردار ادا کرتا ہے اور اس کے علاوہ الحاق شدہ مسجد کی انتظامیہ اپنے مالی امور سے متعلق آڈٹ سے ٹرسٹ کو آگاہ کرنے کی پابند ہوتی ہے۔ انہوں نے کہا کہ اگر الحاق کے وقت کوئی محلے دار یا بازار کے دکان دار کوئی اعتراض اٹھاتے ہیں تو وہ ایسی مسجد کا الحاق نہیں کرتے اور مدینہ مسجد کے معاملے میں کسی مرحلے پر ایسا کوئی اعتراض سامنے نہیں آیا تھا سپریم کورٹ کا مدینہ مسجد کو مسمار کرنے کا حکم آنے کے بعد مسجد کے ٹرسٹ نے جامعہ بنوری ٹاؤن سے ایک فتویٰ بھی حاصل کیا ہے جس پر مذکورہ مدرسے کے پانچ مفتیوں کے دستخط موجود ہیں۔ ​ جامعۂ بنوری ٹاؤن جیسے بااثر مدرسے سے الحاق کی وجہ سے بھی مدینہ مسجد کے متعلق سپریم کورٹ کے فیصلے پر بالخصوص دیوبندی مکتبِ فکر سے تعلق رکھنے والے حلقوں کا ردِ عمل آ رہا ہے اور اس مسلک سے تعلق رکھنے والے کئی سیاسی و مذہبی رہنماؤں نے دھمکی بھی دی ہے کہ اگر عدالتی فیصلے پر عمل درآمد کیا گیا تو وہ اس کی مزاحمت کریں گے۔ تعمیرات اور شہری منصوبہ بندی کے ماہر اور سماجی محقق عارف حسن کا کہنا ہے کہ کئی مرتبہ صاحبِ اختیار حضرات کو اندازہ ہو بھی جاتا ہے کہ کسی زمین پر غیر قانونی طور پر مسجد بنائی جا رہی ہے لیکن اس کے باوجود وہ اس کی اجازت دے دیتے ہیں۔ عارف حسن کا کہنا ہے کہ زمینوں کی ریگولرائزیشن نہ ہونے کی وجہ سے جہاں دیگر غیر قانونی تعمیرات ہوتی ہیں وہیں مساجد بھی تعمیر ہو جاتی ہیں۔ اس لیے غیر قانونی تعمیرات چاہے شہریوں نے کی ہوں یا حکومت نے، ان کا خاتمہ یک دم نہیں ہوسکتا۔ عارف حسن کے نزدیک تجاوزات کا مسئلہ حل کرنے کے لیے سب سے پہلے تمام غیر قانونی تعمیرات کی فہرست تیار ہونی چاہیے جس کے بعد پانچ سے دس سالہ منصوبے کے تحت بتدریج ایسی تعمیرات کا خاتمہ ہونا چاہیے جو شہریوں کے مفاد میں رکاوٹ بن رہی ہوں۔ ان کا کہنا ہے کہ جن تعمیرات سے مفادِ عامہ پر کوئی زد نہ آتی ہو تو انہیں ریگولرائز کر دینا چاہیے۔ کرنے تک مسجد نہ گرائی جائے۔ ٹاؤن پلانر اور سابق ایڈمنسٹریٹر بلدیہ کراچی فہیم زمان کہتے ہیں کہ سرکاری محکموں کے اپنے اپنے اختیارات ہوتے ہیں اور اگر کوئی سرکاری افسر اپنی حیثیت میں کوئی غلط یا غیر قانونی فعل کرتا ہے تو اس کا فعل قانونی نہیں ہو جاتا۔ ان کے مطابق اگر کسی افسر نے پارک کی زمین پر مسجد کی تعمیر کا این او سی جاری بھی کیا تھا تو یہ غیر قانونی فعل ہے جس کے خلاف ایکشن ہو سکتا ہے۔ انہوں نے کہا کہ سپریم کورٹ نے قانون کے مطابق ایک حکم جاری کیا ہے جسے متنازع نہیں بنانا چاہیے اور صوبائی حکومت کو اس پر عمل درآمد کرنا چاہیے۔ لیکن کراچی یونیورسٹی کے شعبۂ علوم اسلامی کے پروفیسر ڈاکٹر عمیر محمود صدیقی کہتے ہیں کہ آئینِ پاکستان کے مطابق ریاست کا کام عوام کو سہولت فراہم کرنا ہے۔ اگر کسی علاقے کے عوام یہ کہہ رہے ہوں کہ انہیں اس جگہ پر پارک نہیں مسجد کی ضرورت ہے تو جمہوری اصول کے مطابق یہ حق تسلیم کرلینا چاہیے۔ مدینہ مسجد کے معاملے میں سپریم کورٹ کو مقامی لوگوں کی بات سننی چاہیے۔ سپریم کورٹ ملک کی آخری عدالت ہے اگر وہ انتظامی امور میں براہِ راست احکامات دے گی تو لوگ داد رسی کے لیے کہاں جائیں گے​ ماہرِ تعمیرات عارف حسن بھی کہتے ہیں کہ شہر کی جن اسکیموں میں مسجد کے لیے جگہ مختص ہوتی ہے اس کے علاوہ بھی مساجد بن جاتی ہیں۔ گزشتہ 70 برس سے یہ دیکھتے چلے آ رہے ہیں کہ کئی علاقوں میں ضرورت نہ ہونے کے باوجود ایک سے زائد مساجد تعمیر ہوئی ہیں۔ بعض ماہرین کے خیال میں پاکستان میں مساجد کا انتظام افراد اور مدارس سے لے کر وزارتِ مذہبی امور و اوقاف کو دینا چاہیے اور اس وزارت کو عرب ممالک کی طرح مؤثر اور بااختیار بنا کر مساجد کی تعمیرات اور ان کے انتظام کو ریگولرائز کیا جا سکتا ہے۔ البتہ سندھ کے سابق صوبائی وزیرِ اوقاف عبدالحسیب کہتے ہیں کہ نئی مساجد کا قیام وزارتِ اوقاف کے دائرۂ اختیار میں نہیں اور یہ محکمہ صرف وقف کی گئی زمینوں، مساجد و مزارات کا انتظام ہی دیکھتا ہے۔ ان کے بقول رہائشی علاقوں میں مساجد کی تعمیر یا انتظام میں محکمۂ اوقاف کا کوئی عمل دخل نہیں ہوتا البتہ اگر کسی مسجد پر تنازعہ ہوجائے تو محکمہ اس کا انتظام اپنے ہاتھ میں لے لیتا ہے۔